Το **Volkswagen Golf** είναι ένα μικρομεσαίο αυτοκίνητο της κατηγορίας C, που κατασκευάζεται από τη γερμανική αυτοκινητοβιομηχανία Volkswagen από τις 29 Μαρτίου 1974 έως και σήμερα. Μέχρι σήμερα, έχουν κυκλοφορήσει 8 γενιές του μοντέλου και συνολικά είναι το πρώτο σε πωλήσεις μοντέλο της Volkswagen, με την παραγωγή του να φτάνει τα 27.190.000 αντίτυπα τον Μάιο του 2010,, ενώ το 2019 έφτασε τα 35 εκατομμύρια αυτοκίνητα μέσα σε 45 χρόνια εμπορικής παρουσίας, από τα οποία τα 26 εκατομμύρια κατασκευάστηκαν στο Βόλφσμπουργκ, Γερμανία, την έδρα της εταιρείας. Από το 2012 ξεκίνησε εγχώρια παραγωγή και στο Τσβίκαου της Γερμανίας.

Αντικατέστησε με επιτυχία, το καλοκαίρι του 1974, το Volkswagen Beetle (Σκαραβαίο), το οποίο όμως συνέχισε τότε να κατασκευάζεται και η παραγωγή του στο Μεξικό έφτασε έως τις 30 Ιουλίου 2003. Το Golf διατήρησε την υψηλή δημοτικότητα του προκατόχου του και μάλιστα στις 25 Ιουνίου 2002, όταν από τη γραμμή παραγωγής του εργοστασίου στο Βόλφσμπουργκ βγήκε το Golf με αύξοντα αριθμό 21.517.415, ο συνολικός αριθμός αντιτύπων του ξεπέρασε αυτόν του κλασικού Σκαραβαίου, που όμως είχε παραχθεί σε μία μόνο γενιά. Μέχρι σήμερα, το Golf έχει κερδίσει δύο φορές το βραβείο του Ευρωπαϊκού Αυτοκινήτου της Χρονιάς: η τρίτη γενιά, για το 1992, και η έβδομη γενιά, για το 2013, ενώ όλες οι γενιές του μοντέλου ήταν μεταξύ των φιναλίστ για τον τίτλο. Οι κυριότεροι ανταγωνιστές του Golf στην Ευρώπη και σε άλλες ηπείρους, είναι το Opel Astra και το Ford Focus. 

Το Golf έχει διατεθεί σε αρκετούς τύπους αμαξώματος: 3-πορτο hatchback (η δημοφιλέστερη έκδοση τα πρώτα χρόνια) 5-πορτο hatchback, 5-πορτο station wagon (Golf Variant, από το 1993), 2-πορτο καμπριολέ (Cabriolet και Cabrio, 1979 - 2002 και 2011 - 2016), 5-πορτο πολυμορφικό MPV (Golf Plus, από το 2005, στην 5η και στην 6η γενιά, ενώ στην 7η γενιά αντικαταστάθηκε από την εκδοχή Golf Sportsvan). Διαχρονικά, υπάρχει και 4-πορτη sedan έκδοση του Golf με διάφορα ονόματα, αναλόγως με τη γενιά και με τις χώρες κυκλοφορίας, με το συνηθέστερο όνομα για το σεντάν να είναι το **Volkswagen Jetta**, αλλά επίσης και ως **Volkswagen Vento** (από το 1992) και ως **Volkswagen Bora** (από το 1999). Επιπλέον, πολλά ακόμα μοντέλα αρκετών εταιρειών του Ομίλου Volkswagen βασίζονται στο Golf.

Η ονομασία Golf προήλθε από τη γερμανική λέξη **Golfstrom**, το λεγόμενο Ρεύμα του Κόλπου (στα αγγλικά Gulf Stream), αλλά συμπίπτει και με το ομώνυμο άθλημα του γκολφ.

Το ταμπλό ενός Volkswagen Golf έκτης γενιάς με σύστημα δορυφορικής πλοήγησης.

1η γενιά (MkI)
--------------

Οι πρώτες μελέτες για τη δημιουργία του διαδόχου του Σκαραβαίου ξεκίνησαν τη δεκαετία του 1960 και το πρώτο σχετικό πρωτότυπο μοντέλο ολοκληρώθηκε και παρουσιάστηκε το 1967, με την κωδική ονομασία **EA 235**. Ακολούθησαν και άλλες προτάσεις, με ολοένα και βελτιωμένες αισθητικές και καλύτερη αεροδυναμική, και το τελικό αμάξωμα του νέου μοντέλου σχεδιάστηκε από τον Τζορτζέτο Τζουτζιάρο.

Σε αντίθεση με τον Σκαραβαίο, που είχε τη διάταξη «όλα πίσω», το Golf είχε τον κινητήρα και την μετάδοση της κίνησης μπροστά, κοινώς «όλα εμπρός». Επίσης, το Golf καθιέρωσε υδρόψυκτο κινητήρα, σε αντίθεση με τον αερόψυκτο κινητήρα του Σκαραβαίου. Οι νέες τεχνολογίες που εφαρμόστηκαν στο Golf είχαν προέλθει από την Auto Union, η οποία, για την ιστορία, είχε εξαγοραστεί από την Volkswagen το 1964 και τελικώς συγχωνεύτηκε με την NSU, που εξαγοράστηκε από την Volkswagen το 1969, και από αυτή την ταυτόχρονη συγχώνευση δημιουργήθηκε η Audi.

Volkswagen Golf Mk1 cabriolet στην Αθήνα.
Η μαζική παραγωγή του Golf πρώτης γενιάς ξεκίνησε στις 29 Μαρτίου 1974 στο Βόλφσμπουργκ, Γερμανία, στο ίδιο εργοστάσιο που κατασκεύαζε τον Σκαραβαίο. Το Golf παρουσιάστηκε από την Volkswagen τον Μάιο, ως ο επίσημος αντικαταστάτης για το θρυλικό Volkswagen Beetle. Επιπρόσθετο αποτέλεσμα της εισαγωγής του Golf, ήταν η άμεση μετατροπή του εξοπλισμού στο Βόλφσμπουργκ όπου κατασκευαζόταν ο Σκαραβαίος, για την παραγωγή του Golf, και το τελευταίο Σκαθάρι παραγωγής στο Βόλφσμπουργκ κατασκευάστηκε στις 1 Ιουλίου 1974 (που όμως συνέχισε να παράγεται σε άλλα γερμανικά εργοστάσια, αν και με πολύ βραδύτερους ρυθμούς, έως τις 19 Ιανουαρίου 1978).

Τα πρώτα αντίτυπα έφτασαν στις αντιπροσωπείες της Volkswagen στις 8 Ιουλίου 1974 και οι πρώτες παραδόσεις του Golf στη Γερμανία έλαβαν χώρα στις 5 Αυγούστου 1974. Από την πρώτη στιγμή, το Golf διατήρησε την υψηλή δημοτικότητα του προκατόχου του και σημείωσε εξαιρετικά υψηλές πωλήσεις.

### Εκδόσεις

Σταδιακά, η παλέτα του νέου μοντέλου εμπλουτίστηκε με νέες εκδόσεις και εκδοχές:

Ο πίνακας οργάνων ενός Golf Mk1 GTI στην Αγγλία.
* Τον Σεπτέμβριο του 1975, παρουσιάστηκε το Golf GTI, η ταχύτερη έκδοση του μοντέλου.
* Τον Σεπτέμβριο του 1976, παρουσιάστηκε η πρώτη έκδοση με κινητήρα ντίζελ.
* Τον Ιανουάριο του 1979 ξεκίνησε η παραγωγή του Golf Cabriolet πρώτης γενιάς. Κυκλοφόρησε στην αγορά τον Μάρτιο του 1979 και είναι εντυπωσιακό ότι διατηρήθηκε στην παραγωγή έως τον Αύγουστο του 1993, καθώς δεν υπήρξε ποτέ έκδοση καμπριολέ στο Golf δεύτερης γενιάς. Η συνολική παραγωγή του Golf Cabriolet πρώτης γενιάς έφτασε τα 389.000 αντίτυπα, έναντι 171.000 αντιτύπων του Golf Cabriolet τρίτης γενιάς.
* Τον Οκτώβριο του 1979, παρουσιάστηκε το Volkswagen Jetta, που ήταν η 4-πορτη σεντάν εκδοχή του Golf.
* Τον Ιανουάριο του 1980, παρουσιάστηκε το Volkswagen Caddy, μία πικ-απ εκδοχή του Golf.

Το Golf πρώτης γενιάς πωλήθηκε ως **Volkswagen Rabbit** («Κουνέλι») στις Ηνωμένες Πολιτείες και τον Καναδά (όπως επίσης συνέβη και στην πέμπτη γενιά του μοντέλου), και ως **Volkswagen Caribe** στο Μεξικό.

Η παραγωγή της πρώτης γενιάς του Golf σταμάτησε τον Αύγουστο του 1983, με 6,8 εκατομμύρια αυτοκίνητα να έχουν παραχθεί.

### Διαστάσεις και βάρος

* Μήκος: 3.705 χιλιοστά
* Πλάτος: 1.610 χιλιοστά
* Ύψος: 1.390 - 1.410 χιλιοστά
* Μεταξόνιο: 2.400 χιλιοστά
* Βάρος: 790 - 990 κιλά

### Τεχνικά χαρακτηριστικά

| Μοντέλο | Καύσιμο | Τροφοδοσία | Αριθμός κυλίνδρων/διάταξη | Κίνηση | Κυβισμός σε cm³ | Ισχύς σε PS | Ροπή σε N·m | Επιτάχυνση 0-100 km/h (sec) | Τελική ταχύτητα (km/h) | Κατανάλωση ανά 100 km (lt) | Περίοδος παραγωγής |
| --- | --- | --- | --- | --- | --- | --- | --- | --- | --- | --- | --- |
| 1,1 | Βενζίνη | Καρμπυρατέρ | Σε σειρά/4 | Στους μπροστινούς τροχούς | 1.093 | 50 | 77 | 17 | 145 | 9,0 | 1974-1983 |
| 1,1 Formel E | 80 | 18 | 8,0 | 1981-1983 |
| 1,3 | 1.272 | 60 | 93 | 15,5 | 150 | 9,5 | 1979-1982 |
| 1,5 | 1.471 | 70 | 112 | 13 | 160 | 10,5 | 1974-1975 |
| 1,5 | 1.457 | 108 | 13 | 158 | 10 | 1978-1983 |
| 1,6 | 1.588 | 75 | 117 | 12 | 162 | 9,5 | 1975-1977 |
| 1,6 GTI | Μηχανικός ψεκασμός | 110 | 137 | 10 | 183 | 10,5 | 1976-1982 |
| 1,8 GTI | 1.781 | 112 | 150 | 9 | 187 | 10 | 1982-1983 |
| 1,5 Diesel | Πετρέλαιο | Αντλία | 1.471 | 50 | 80 | 19 | 141 | 6,5 | 1976-1980 |
| 1,6 Diesel | 1.588 | 54 | 98 | 17,5 | 142 | 6,5 | 1980-1983 |
| 1,6 Turbodiesel | 70 | 130 | 14 | 160 | 7,5 | 1982-1983 |
|

2η γενιά (MkII)
---------------

VW Golf MkII του 1990 - 1992 στις ΗΠΑ.
Το σπάνιο Golf G60 Limited.
Η δεύτερη γενιά του Volkswagen Golf (επίσης γνωστή ως **Typ 19E** μέχρι την σεζόν του 1991 και ως **Typ 1G** στα τελευταία αντίτυπα) μπήκε στη μαζική παραγωγή τον Αύγουστο του 1983 και παρουσιάστηκε στο Σαλόνι Αυτοκινήτου της Φρανκφούρτης τον Σεπτέμβριο. Οι πρώτες πωλήσεις του ξεκίνησαν έως τα τέλη του 1983 στις χώρες της ηπειρωτικής Ευρώπης, μεταξύ των οποίων και στην Ελλάδα. Στο Ηνωμένο Βασίλειο η δεξιοτίμονη εκδοχή του κυκλοφόρησε το 1984, ενώ στις ΗΠΑ μερικούς μήνες μετά, ως μοντέλο της σεζόν (model year) του 1985. Ειδικότερα όμως στο Μεξικό, εισήχθη μόλις τον Μάρτιο του 1987.

Η αισθητική του Golf δεύτερης γενιάς διαμορφώθηκε από τον τότε διευθυντή σχεδίασης της Volkswagen, Herbert Schäfer. Ωστόσο, διατηρήθηκε η βασική σχεδιαστική φιλοσοφία του Golf πρώτης γενιάς, αλλά πλέον με πιο στρογγυλευμένο ντιζάιν, με αποτέλεσμα να διαθέτει πολύ πιο σύγχρονη εμφάνιση και καλύτερη αεροδυναμική. 

Αυτό το Golf εισήγαγε για πρώτη φορά την ονομασία αυτή στις Ηνωμένες Πολιτείες και τον Καναδά. Στις χώρες αυτές, η πρώτη γενιά είχε διατεθεί ως **Volkswagen Rabbit** («Κουνέλι»), για να δώσει στο μοντέλο ένα «χαδιάρικο» ίματζ, λόγω των πολύ μικρών διαστάσεων του αυτοκινήτου για τα τότε αμερικανικά δεδομένα. Κατά τον ανασχεδιασμό του όμως, ο Carl Hahn, πρώην επικεφαλής του τμήματος της Volkswagen Αμερικής, ο οποίος πλέον είχε γίνει πρόεδρος της όλης εταιρείας, αποφάσισε ότι τα ονόματα των μοντέλων της Volkswagen έπρεπε να γίνουν ενιαία διεθνώς. Επίσης και ο James Fuller, ο τότε επικεφαλής του τμήματος της Volkswagen Αμερικής, συντάχθηκε με το αίτημα της χρήσης του ονόματος Golf, για να τονιστεί ο τευτονικός χαρακτήρας του αυτοκινήτου.

### Εκδόσεις

Το σαλόνι ενός Volkswagen Golf MkII.
Ο πίνακας οργάνων του Golf Mk2 GT.
Τον Ιανουάριο του 1984, παρουσιάστηκε η δεύτερη γενιά του Volkswagen Jetta, με βάση το Golf δεύτερης γενιάς, αλλά και πάλι με τρίτο όγκο, δηλαδή ως 4-πορτο σεντάν. Αντιθέτως, δεν κυκλοφόρησε ποτέ έκδοση καμπριολέ με βάση το Golf δεύτερης γενιάς - απλώς το Golf Cabrio πρώτης γενιάς συνέχισε να παράγεται έως τον Αύγουστο του 1993, ενώ τον Σεπτέμβριο του 1993 κυκλοφόρησε στην αγορά η έκδοση Cabrio του Golf τρίτης γενιάς. 

Το 1985 κυκλοφόρησε το πρώτο Golf με τετρακίνηση, υπό την ονομασία **Golf Country**. Ήταν εξοπλισμένο με το ίδιο σύστημα τετρακίνησης **Syncro** με την υπερτροφοδοτούμενη έκδοση **G60 Limited**, η οποία κυκλοφόρησε το 1989 στα κράτη της ηπειρωτικής Ευρώπης, σε περιορισμένα αντίτυπα, με ισχύ 160 hp (120 kW) και Σύστημα Αντιμπλοκαρίσματος Τροχών (ABS) για πρώτη φορά σε Golf.

Η παραγωγή της δεύτερης γενιάς του Golf σταμάτησε στη Γερμανία τον Δεκέμβριο του 1992, με 6,3 εκατομμύρια αυτοκίνητα να έχουν παραχθεί.

### Διαστάσεις και βάρος

* Μήκος: 3.985 - 4040 χιλιοστά
* Πλάτος: 1.665 - 1.680 χιλιοστά
* Ύψος: 1.415 χιλιοστά
* Μεταξόνιο: 2.475 χιλιοστά
* Βάρος: 890 - 1.250 κιλά

### Τεχνικά χαρακτηριστικά

| Μοντέλο | Καύσιμο | Τροφοδοσία | Αριθμός κυλίνδρων/διάταξη | Κίνηση | Κυβισμός σε cm³ | Ισχύς σε PS | Ροπή σε N·m | Επιτάχυνση 0-100 km/h (sec) | Τελική ταχύτητα (km/h) | Κατανάλωση ανά 100 km (lt) | Περίοδος παραγωγής |
| --- | --- | --- | --- | --- | --- | --- | --- | --- | --- | --- | --- |
| 1,0 | Βενζίνη | Καρμπυρατέρ | 4/σε σειρά | Στους μπροστινούς τροχούς | 1.043 | 45 | 74 | 21,9 | 137 | 6,9 | 1983-1985 |
| 1,0 | 1.043 | 50 | 76 | 19,5 | 142 | 7,1 | 1985-1991 |
| 1,3 | 1.272 | 55 | 94 | 16 | 151 | 8,5 | 1983-1989 |
| 1,3 (Καταλύτης) | Ηλεκτρονικός ψεκασμός | 97 | 17 | 152 | 8,5 | 1987-1991 |
| 1,6 | Καρμπυρατέρ | 1.595 | 72 | 120 | 13 | 162 | 9,5 | 1983-1991 |
| 1,6 | 75 | 125 | 14 | 157 | 10 | 1986-1992 |
| 1,6 (Καταλύτης) | 70 | 118 | 13 | 162 | 9,5 | 1985-1992 |
| 1,6 D | Πετρέλαιο | Αντλία έγκχυσης | 1.588 | 54 | 100 | 19,5 | 145 | 6,5 | 1983-1991 |
| 1,6 ΤD | 70 | 133 | 15 | 160 | 7 | 1983-1991 |
| 1,6 ΤD (Καταλύτης) | 60 | 110 | 18 | 153 | 7 | 1989-1992 |
| 1,6 TDLLK | 80 | 155 | 14,5 | 169 | 7,5 | 1989-1991 |
| 1,8 | Βενζίνη | Καρμπυρατέρ | 1.781 | 90 | 145 | 11,5 | 178 | 9,5 | 1983-1987 |
| 1,8 (Καταλύτης) | Ηλεκτρονικός ψεκασμός | 90 | 142 | 12 | 170 | 9,5 | 1984-1991 |
| *syncro* 1,8 | Καρμπυρατέρ | Στους 4 τροχούς | 145 | 13 | 175 | 11 | 1986-1987 |
| *syncro* 1,8 (Καταλύτης) | Ηλεκτρονικός ψεκασμός | 98 | 143 | 12 | 180 | 11 | 1987-1991 |
| *country* 1,8 | 13,5 | 163 | 12 | 1990-1991 |
| 1,8 GTI 8V | Μηχανικός ψεκασμός | Στους μπροστινούς τροχούς | 112 | 159 | 10 | 191 | 10 | 1984-1987 |
| 1,8 GTI 8V (Καταλύτης) | Ηλεκτρονικός ψεκασμός | 107 | 157 | 10,5 | 187 | 10 | 1985-1991 |
| 1,8 GTI 16V | Μηχανικός ψεκασμός | 139 | 168 | 9 | 208 | 10,5 | 1986-1987 |
| 1,8 GTI 16V (Καταλύτης) | Ηλεκτρονικός ψεκασμός | 129 | 161 | 9,5 | 199 | 10,5 | 1987-1991 |
| 1,8 GTI G60 | 160 | 225 | 8,3 | 220 | 12 | 1990-1991 |
| 1,8 GTI G60 Limited | Στους 4 τροχούς | 210 | 247 | 7,4 | 230 | 14,5 | 1989 |
| 1,8 Rallye Golf | 1.763 | 160 | 225 | 9,5 | 210 | 13 | 1989-1991 |
|

3η γενιά (MkIII)
----------------

Η τρίτη γενιά του Golf κυκλοφόρησε για πρώτη φορά στη Γερμανία τον Σεπτέμβριο του 1991, ταυτόχρονα με την έναρξη της μαζικής παραγωγής του, και στα άλλα κράτη της ηπειρωτικής Ευρώπης κυκλοφόρησε τον Νοέμβριο του 1991, ενώ η πρώτη δεξιοτίμονη εκδοχή του έφτασε στο Ηνωμένο Βασίλειο μόλις τον Μάρτιο του 1992. Για πρώτη φορά στην ιστορία του μοντέλου, κέρδισε το βραβείο του Ευρωπαϊκού Αυτοκινήτου της Χρονιάς για το 1992.

Μέσα στο 1992 έγινε το πρώτο μικρομεσαίο μοντέλο της κατηγορίας C με προαιρετικό αερόσακο οδηγού, ενώ το 1993 εμφανίστηκε και προαιρετικός αερόσακος συνοδηγού. Τον Σεπτέμβριο του 1993, μπήκε στην παραγωγή και κυκλοφόρησε μια έκδοση καμπριολέ, που αντικατέστησε το Golf Cabrio πρώτης γενιάς, το οποίο σημειωτέον είχε φτάσει να παράγεται έως τον Αύγουστο του 1993. Η έκδοση Cabrio είχε σαφώς πληρέστερο εξοπλισμό από τα άλλα Golf και μάλιστα ήδη από την εισαγωγή της είχε στάνταρ 2 αερόσακους οδηγού και συνοδηγού και Σύστημα Αντιμπλοκαρίσματος Τροχών (ABS). Με την τρίτη γενιά, για πρώτη φορά σε Golf, εμφανίστηκε και μία έκδοση station wagon, υπό την επίσημη ονομασία **Golf MkIII Variant**.

Στον Καναδά, το Golf τρίτης γενιάς κυκλοφόρησε την άνοιξη του 1993, ενώ στις ΗΠΑ έφτασε το φθινόπωρο του 1993, με εξ αρχής στάνταρ 2 αερόσακους σε όλες τις εκδόσεις και στα δύο αυτά κράτη.

Ο πίνακας οργάνων του Golf Mk3.
Στα τέλη του 1995, για τη σεζόν (model year) του 1996, ο αερόσακος οδηγού έγινε στάνταρ σε όλες τις ευρωπαϊκές εκδόσεις. Μέσα στο 1997, ο αερόσακος συνοδηγού και το ABS έγιναν στάνταρ σε όλα τα αντίτυπα της ευρωπαϊκής αγοράς, ενώ τότε εμφανίστηκαν και πλευρικοί αερόσακοι στα μπροστινά καθίσματα, ως έξτρα.

Η παραγωγή της hatchback εκδοχής της τρίτης γενιάς του Golf έληξε τον Δεκέμβριο του 1997, αν και η παραγωγή του Golf MkIII Variant (station wagon) έφτασε ως το 1999. Συνολικά κατασκευάστηκαν 4.663.438 αντίτυπα, εκ των οποίων τα 4.085.300 ήταν Golf hatchback 2 όγκων.

### Golf MkIII καμπριολέ

Ωστόσο, η παραγωγή του Golf Cabrio τρίτης γενιάς διήρκησε από τον Σεπτέμβριο του 1993 έως τον Απρίλιο του 1998, φτάνοντας συνολικά τα 171.000 αντίτυπα, και τον ίδιο μήνα έλαβε ένα λίφτινγκ, με τις εξής βελτιώσεις:

* Παρεμβάσεις στους κινητήρες.
* Ανανέωση στο σαλόνι, με υψηλότερης ποιότητας υλικά εσωτερικής διαρρύθμισης.
* Ο φωτισμός του πίνακα οργάνων έγινε μπλε, όπως ήταν και στο Golf τέταρτης γενιάς (στο Golf τρίτης γενιάς ήταν πράσινος).
* Στο μπροστινό μέρος, προσαρμόστηκαν η γρίλια, οι προβολείς, ο προφυλακτήρας και το καπό από το Golf τέταρτης γενιάς.
* Στο πίσω μέρος, η πινακίδα κυκλοφορίας στεγάστηκε στον πίσω προφυλακτήρα, όπως ακριβώς ήταν και στο Golf τέταρτης γενιάς.

Ως αποτέλεσμα, το νέο μοντέλο έγινε πανομοιότυπο με το Golf τέταρτης γενιάς, σε βαθμό που ο εξωτερικός παρατηρητής θα νόμιζε ότι επρόκειτο για έκδοση καμπριολέ της τέταρτης γενιάς, ενώ μάλιστα πωλήθηκε τότε επίσημα ως «Golf Mk4 Cabrio». Στην πραγματικότητα όμως, ήταν Golf τρίτης γενιάς, που είχε «καμουφλαριστεί» σαν το Golf τέταρτης γενιάς, με αποτέλεσμα να αναφέρεται συχνά, ανεπίσημα, ως «Golf Mk3.5 Cabrio». Η παραγωγή αυτής της εκδοχής διήρκησε από τον Απρίλιο του 1998 έως τον Ιούνιο του 2002, μόλις 1 χρόνο πριν τη λήξη της τέταρτης γενιάς, που έλαβε χώρα τον Αύγουστο του 2003. Μετά από αυτό, το επόμενο Golf Cabrio κυκλοφόρησε μόλις τον Ιούνιο του 2011 και αυτή την φορά σε βάση του Golf Mk6 / έκτης γενιάς.

### Διαστάσεις και βάρος

* Μήκος: 4.020 - 4.340 χιλιοστά
* Πλάτος: 1.695 - 1.710 χιλιοστά
* Ύψος: 1.405 - 1.425 χιλιοστά
* Μεταξόνιο: 2.471 - 2.474 χιλιοστά
* Βάρος: 960 - 1.380 κιλά

### Τεχνικά χαρακτηριστικά

| Μοντέλο | Καύσιμο | Αριθμός κυλίνδρων/διάταξη | Κίνηση | Κυβισμός σε cm³ | Ισχύς σε PS | Ροπή σε N·m | Επιτάχυνση 0-100 km/h (sec) | Τελική ταχύτητα (km/h) | Κατανάλωση ανά 100 km (lt) | Περίοδος παραγωγής |
| --- | --- | --- | --- | --- | --- | --- | --- | --- | --- | --- |
| 1,4 | Βενζίνη | 4/σε σειρά | Στους μπροστινούς τροχούς | 1.391 | 60 | 107 | 16,3 | 157 | 6,6 | 1991-1997 |
| 1,6 | 1.598 | 75 | 135 | 14 | 164 | 7,1 | 1991-1997 |
| 1,6 | 1.595 | 101 | 140 | 11,2 | 182 | 8,5 | 1994-1997 |
| 1,8 | 1.781 | 75 | 140 | 14 | 164 | 7,4 | 1991-1997 |
| 1,8 GT 1 | 90 | 145 | 11,7 | 180 | 7,6 | 1991-1997 |
| 1,9 D | Πετρέλαιο | 1.896 | 64 | 124 | 17,6 | 154 | 5,6 | 1991-1997 |
| 1,9 SDΙ | 4,9 | 1996-1997 |
| 1,9 ΤD | 75 | 150 | 15,1 | 163 | 6,2 | 1993-1997 |
| 1,9 ΤDΙ 1 | 90 | 202 | 12,8 | 172 | 4,9 | 1993-1997 |
| 1,9 ΤDΙ 1 | 110 | 235 | 10,8 | 187 | 5,5 | 1996-1997 |
| 2,0 GTI 1 | Βενζίνη | 1.984 | 115 | 166 | 10,4 | 193 | 7,8 | 1991-1997 |
| 2,0 GTI / *20 Jahre* | 150 | 180 | 8,7 | 215 | 8,5 | 1993-1997 |
| 2,8 VR6 | 6/V | 2.792 | 174 | 235 | 7,8 | 220 | 9,6 | 1991-1997 |
| 2,9 VR6 syncro | Στους 4 τροχούς | 2.861 | 190 | 245 | 7,5 | 224 | 10,5 | 1991-1997 |
|

1 Διαθέσιμο και με τετρακίνηση *syncro*.

4η γενιά (MkIV)
---------------

Το Golf τέταρτης γενιάς παρουσιάστηκε για πρώτη φορά στο Σαλόνι Αυτοκινήτου της Φρανκφούρτης τον Σεπτέμβριο του 1997, μπήκε στη μαζική παραγωγή τον Οκτώβριο και κυκλοφόρησε στην Ευρώπη στα τέλη του έτους, ενώ τον Αύγουστο του 1998 ακολούθησε η 4-πορτη σεντάν εκδοχή, με την ονομασία **Volkswagen Bora** (γνωστή στη Βόρεια Αμερική ως **Volkswagen Jetta**). Τον Μάρτιο του 1999, στο Σαλόνι Αυτοκινήτου της Γενεύης, παρουσιάστηκε η έκδοση Variant (station wagon) και παρήχθη από τον Απρίλιο του 1999 έως τον Ιούνιο του 2006. Δεν υπήρξε ποτέ καμπριολέ έκδοση του αυθεντικού Golf τέταρτης γενιάς, αν και τον Απρίλιο του 1998 έγινε ένα λίφτινγκ στην εξωτερική και εσωτερική αισθητική του Golf Cabriolet τρίτης γενιάς, όπως προαναφέρθηκε, που ταίριαξε με αυτή του Golf τέταρτης γενιάς και διατηρήθηκε στην παραγωγή έως τον Ιούνιο του 2002, μόλις 1 χρόνο πριν τη λήξη της παραγωγής της τέταρτης γενιάς.

Η κορυφαία έκδοση Golf R32.
Στο Volkswagen Golf τέταρτης γενιάς εμφανίστηκαν νέες εκδόσεις υψηλών επιδόσεων, με κορυφαία την τετρακίνητη 3.2 λίτρων, με τον 6-κύλινδρο κινητήρα VR6, που έφερε την ονομασία **Golf R32**, η οποία παρουσιάστηκε το 2003. Παράλληλα, υπήρξε και μία κάπως μικρότερη εκδοχή 2.8 λίτρων του κινητήρα VR6, επίσης τετρακίνητη, υπό την ονομασία **Golf VR6 4Motion**, που αντικατέστησε την VR6 τρίτης γενιάς. Η πλέον προσιτή και δημοφιλής ισχυρή έκδοση, ωστόσο, ήταν η **1.8T** (turbo), με τον ιδιαίτερα γνωστό και σε άλλα μοντέλα του ομίλου Volkswagen 4-κύλινδρο κινητήρα 1.8 λίτρων τούρμπο.

Το σαλόνι ενός Volkswagen Golf TDI του 1999.
Η παραγωγή του Golf τέταρτης γενιάς έληξε τον Αύγουστο του 2003 για τις ευρωπαϊκές αγορές, αλλά έφτασε ως το 2006 για τη Βόρεια Αμερική και ως τα τέλη του 2011 για τη Νότια Αμερική, όπου είχε μεσολαβήσει ένα λίφτινγκ το 2007.

### Διαστάσεις και βάρος

* Μήκος: 4.149 - 4.397 χιλιοστά
* Πλάτος: 1.735 χιλιοστά
* Ύψος: 1.439 - 1.485 χιλιοστά
* Μεταξόνιο: 2.512 - 2.517 χιλιοστά
* Βάρος: 1.085 - 1.540 κιλά

### Τεχνικά χαρακτηριστικά

| Μοντέλο | Καύσιμο | Αριθμός κυλίνδρων/διάταξη | Κίνηση | Κυβισμός σε cm³ | Ισχύς σε PS | Ροπή σε N·m | Επιτάχυνση 0-100 km/h (sec) | Τελική ταχύτητα (km/h) | Κατανάλωση ανά 100 km (lt) | Περίοδος παραγωγής |
| --- | --- | --- | --- | --- | --- | --- | --- | --- | --- | --- |
| 1,4 | Βενζίνη | 4/σε σειρά | Στους μπροστινούς τροχούς | 1.390 | 75 | 128 | 12,7 | 171 | 8,7 | 1997-2003 |
| 1,6 | 1.595 | 101 | 145 | 10,9 | 185 | 9,3 | 1997-2000 |
| 1,6 Automatic | 102 | 148 |  | 185 |  | 2000-2003 |
| 1,6 16V | 1.598 | 105 | 148 | 10,5 | 192 | 8,5 | 2000-2003 |
| 1,6 FSI | 110 | 155 | 9,9 | 194 |  | 2002-2003 |
| 1,8 20V 1 | 1.781 | 125 | 170 | 10,6 | 201 | 9,0 | 1997-2000 |
| 1,8 Turbo | 150 | 210 | 8,5 | 216 | 8,6 | 1997-2003 |
| 1,8 *25 Jahre* GTI | 180 | 235 |  | 228 |  | 2001-2003 |
| 2,0 1 | 1.984 | 116 | 172 | 10,5 | 195 | 8,5 | 1999-2003 |
| 2,3 V5 1 | 5/V | 2.324 | 150 | 205 | 8,8 | 216 | 10,2 | 1997-2000 |
| 2,3 V5 20V 1 | 170 | 220 | 8,2 | 224 | 8,7 | 2000-2003 |
| 2,8 V6 *4MOTION* | 6/V | Στους 4 τροχούς | 2.792 | 204 | 270 | 7,1 | 235 | 11,7 | 2000-2003 |
| R32 | 3.189 | 241 | 320 | 6,4 | 247 | 11,5 | 2002-2003 |
| 1,9 SDI | Diesel | 4/σε σειρά | Στους μπροστινούς τροχούς | 1.896 | 68 | 133 | 17,2 | 160 | 5,6 | 1997-2003 |
| 1,9 ΤDI/90 1 | 90 | 210 | 12,7 | 180 | 5,3 | 1997-2002 |
| 1,9 ΤDI/100 | 101 | 240 | 11,3 | 184 | 5 | 2000-2003 |
| 1,9 ΤDI/110 | 110 | 235 | 10,6 | 193 | 5,3 | 1997-2003 |
| 1,9 ΤDI/115 1 | 116 | 285 | 10,3 | 195 | 5,1 | 1999-2002 |
| 1,9 ΤDI/130 | 131 | 310 | 9,6 | 205 | 5,2 | 2001-2003 |
| 1,9 ΤDI/150 1 | 150 | 320 | 8,6 | 216 | 5,3 | 2000-2003 |
|

1 Διαθέσιμο και με τετρακίνηση *4MOTION*.

5η γενιά (MkV)
--------------

Το Volkswagen Golf πέμπτης γενιάς παρήχθη για 6 χρόνια, από τις 7 Οκτωβρίου 2002 έως τις 15 Σεπτεμβρίου 2008, και συνέχισε σταθερά τη μεγάλη επιτυχία των προκατόχων του. Σε αυτή τη γενιά δεν υπήρξε εκδοχή καμπριολέ, αλλά τελικώς το κάμπριο επανήλθε τον Φεβρουάριο του 2011 στο Golf 6ης γενιάς. Από την άλλη όμως, στην πέμπτη γενιά προστέθηκε και μια εκδοχή compact MPV (κόμπακτ πολυμορφική) του μοντέλου, που ανακοινώθηκε για πρώτη φορά επίσημα τον Δεκέμβριο του 2004 και διατέθηκε ως **Golf Plus**, με ύψος 9,5 εκατοστά μεγαλύτερο από την στάνταρ εκδοχή αμαξώματος.

Το Golf 5ης γενιάς πωλήθηκε ως **Volkswagen Rabbit** («Κουνέλι») στις Ηνωμένες Πολιτείες και τον Καναδά, όπως επίσης είχε συμβεί και με την πρώτη γενιά του μοντέλου.

### Διαστάσεις και βάρος

* Μήκος: 4.204 χιλιοστά
* Πλάτος: 1.759 χιλιοστά
* Ύψος: 1.470 - 1.483 χιλιοστά
* Μεταξόνιο: 2.578 χιλιοστά
* Βάρος: 1.155 - 1.590 κιλά

### Τεχνικά χαρακτηριστικά

| Μοντέλο | Καύσιμο | Αριθμός κυλίνδρων/διάταξη | Κίνηση | Κυβισμός σε cm³ | Ισχύς σε PS | Ροπή σε N·m | Επιτάχυνση 0-100 km/h (sec) | Τελική ταχύτητα (km/h) | Κατανάλωση ανά 100 km (lt) | Εκπομπές CO2 ανά χιλιόμετρο | Περίοδος παραγωγής |
| --- | --- | --- | --- | --- | --- | --- | --- | --- | --- | --- | --- |
| 1,4 | Βενζίνη | 4/σε σειρά | Στους μπροστινούς τροχούς | 1.390 | 75 | 126 | 14,7 | 164 | 7 | 163 | 2003-2006 |
| 1,4 | 80 | 132 | 13,9 | 168 | 6,4 | 165 | 2006-2008 |
| 1,4 | 90 | 130 | 12,9 | 174 |  | 149 | 2003-2004 |
| 1.4 TSI | 122 | 200 | 9,4 | 197 | 6,3 | 149 | 2007-2008 |
| 1.4 TSI | 140 | 220 | 8,8 | 205 | 7,1 | 169 | 2006-2008 |
| 1.4 TSI GT | 170 | 240 | 7,9 | 220 | 7,3 | 174 | 2005-2008 |
| 1,6 | 1.595 | 102 | 148 | 11,4 | 184 |  | 184 | 2003-2008 |
| 1,6 FSI | 1.598 | 115 | 155 | 10,8 | 192 |  | 154 | 2003-2007 |
| 1,9 TDI | Πετρέλαιο | 1.896 | 90 | 210 | 12,9 | 176 | 5,0 | 132 | 2004-2008 |
| 1,9 TDI 1 | 105 | 250 | 11,3 | 187 | 5,0 | 132 | 2003-2008 |
| 1,9 TDI BlueMotion | 190 | 119 | 2007-2008 |
| 2,0 FSI 1 | Βενζίνη | 1.984 | 150 | 200 | 8,9 | 209 | 8,6 | 205 | 2003-2008 |
| GTI | 200 | 280 | 7,2 | 235 | 8 | 189 | 2004-2008 |
| GTI *Edition 30* | 230 | 300 | 6,8 | 245 |  | 194 | 2006-2008 |
| 2,0 SDI | Πετρέλαιο | 1.968 | 75 | 140 | 16,7 | 163 |  | 143 | 2004-2008 |
| 2,0 TDI 1 | 140 | 320 | 9,3 | 203 | 5,5 | 145 | 2003-2008 |
| 2,0 TDI | 170 | 350 | 8,2 | 220 | 5,9 | 156 | 2006-2008 |
| R32 | Βενζίνη | 6/V | Στους 4 τροχούς | 3.189 | 250 | 320 | 6,5 | 250 |  | 255 | 2005-2008 |
|

1 Διαθέσιμο και με τετρακίνηση *4MOTION*.

6η γενιά (MkVI)
---------------

Η έκτη γενιά του Volkswagen Golf παρουσιάστηκε στο Σαλόνι Αυτοκινήτου του Παρισιού τον Σεπτέμβριο του 2008 και μπήκε στη μαζική παραγωγή τον Οκτώβριο. Το μοντέλο συνέχισε τη μεγάλη επιτυχία των προηγούμενων γενεών του Golf, καθώς οι πωλήσεις όλων των εκδοχών του Mk6 έφτασαν τα 2.850.000 αντίτυπα, παρά την πολύ συντομότερη εμπορική πορεία του ως προς τις άλλες γενιές του Golf, καθώς διατηρήθηκε στην παραγωγή για μόλις 4,5 χρόνια, το μικρότερο χρονικό διάστημα ανάμεσα σε όλες τις γενιές του μοντέλου. Ο λόγος ήταν ότι η 6η γενιά, αν και διαφημίστηκε επίσημα ως εντελώς διαφορετική γενιά, στην πραγματικότητα ήταν ένα έντονο λίφτινγκ που είχε γίνει στην πλατφόρμα της 5ης, κάτι που είχε πυροδοτήσει τότε έντονα αρνητικά σχόλια από αρκετούς δημοσιογράφους στον Τύπο αυτοκινήτου. Ως αποτέλεσμα, αντικαταστάθηκε τον Νοέμβριο του 2012 και μόλις 4 έτη μετά την εισαγωγή του, από το Volkswagen Golf Mk7, αν και η παραγωγή αρκετών από τις εκδόσεις του Mk6 συνεχίστηκε έως τον Απρίλιο του 2013, ως μια φθηνότερη εναλλακτική λύση.

### Golf MkVI καμπριολέ

Η έκτη γενιά επανέφερε την εκδοχή Golf καμπριολέ για πρώτη φορά από τον Ιούνιο του 2002. Το Golf Mk6 Cabrio παρήχθη από τον Φεβρουάριο του 2011 έως τον Μάρτιο του 2016.

### Διαστάσεις και βάρος

* Μήκος: 4.199 χιλιοστά
* Πλάτος: 1.786 χιλιοστά
* Ύψος: 1.479 χιλιοστά
* Μεταξόνιο: 2.578 χιλιοστά
* Βάρος: 1.142 - 1.399 κιλά

### Τεχνικά χαρακτηριστικά

| Μοντέλο | Καύσιμο | Αριθμός κυλίνδρων/διάταξη | Κίνηση | Κυβισμός σε cm³ | Ισχύς σε PS | Ροπή σε N·m | Επιτάχυνση0-100 km/h (sec) | Τελικήταχύτητα (km/h) | Κατανάλωση ανά 100 km (lt) | Εκπομπές CO2 ανά χιλιόμετρο | Περίοδος παραγωγής |
| --- | --- | --- | --- | --- | --- | --- | --- | --- | --- | --- | --- |
| 1,2 TSI | Βενζίνη | 4/σε σειρά | Στους μπροστινούς τροχούς | 1.197 | 86 | 160 | 12,3 | 178 | 5,5 | 129 | 2010-2012 |
| 1,2 TSI | 105 | 175 | 10,6 | 190 | 5,8 | 134 | 2009-2012 |
| 1,2 TSI BlueMotion Technology | 10,5 | 5,2 | 121 | 2009-2012 |
| 1,4 | 1.390 | 80 | 132 | 13,9 | 172 | 6,4 | 149 | 2008-2012 |
| 1,4 TSI | 122 | 200 | 9,5 | 200 | 6,2 | 144 | 2008-2013 |
| 1,4 TSI | 160 | 240 | 9,0 | 220 | 6,8 | 159 | 2008-2013 |
| 1,6 TDI | Diesel | 1.598 | 105 | 250 | 11,3 | 189 | 4,5 | 119 | 2009-2013 |
| 1,6 TDI BlueMotion | 190 | 4,1 | 107 | 2009-2013 |
| 1,6 TDI BlueMotion Technology | 3,8 | 99 | 2009-2012 |
| GTI | Βενζίνη | 1.984 | 210 | 280 | 6,9 | 240 | 7,3 | 170 | 2009-2012 |
| GTI "Edition 35" | 235 | 300 | 6,6 | 247 | 8,1 | 189 | 2011-2012 |
| R | Στους 4 τροχούς | 270 | 350 | 5,5 | 250 (ηλεκτρονικά περιορισμένη) | 8,5 | 199 | 2009-2012 |
| 2,0 TDI | Diesel | Στους μπροστινούς τροχούς | 1.968 | 110 | 250 | 10,7 | 190 | 4,9 | 128 | 2008-2009 |
| 2,0 TDI 1 | 140 | 320 | 9,3 | 209 | 4,8 | 126 | 2008-2012 |
| GTD | 170 | 350 | 8,1 | 222 | 5,3 | 139 | 2009-2012 |
|

1 Διαθέσιμο και με τετρακίνηση *4MOTION*.

7η γενιά (MkVII)
----------------

Η έβδομη γενιά του Golf μπήκε στην παραγωγή τον Αύγουστο του 2012 και αποκαλύφθηκε για πρώτη φορά στο Βερολίνο στις 4 Σεπτεμβρίου 2012. Επίσημα παρουσιάστηκε στο Σαλόνι Αυτοκινήτου του Παρισιού στα μέσα Σεπτεμβρίου του 2012, ενώ τα πρώτα αντίτυπα έφτασαν στις αντιπροσωπείες της Ευρώπης στις 10 Νοεμβρίου 2012.

Το Golf Mk7 χρησιμοποίησε την καινούρια πλατφόρμα MQB και την μοιράστηκε μαζί με την τρίτη γενιά των Audi A3, SEAT León και Škoda Octavia. Είναι ελάχιστα μεγαλύτερη από την προηγούμενη πλατφόρμα, που είχε η έκτη γενιά του Golf, αλλά ζυγίζει 100 κιλά λιγότερο από το Golf Mk6. Οι εκδόσεις της έβδομης γενιάς του Golf με απόδοση μέχρι 120 ίππους διαθέτουν πίσω ανάρτηση με ημιάκαμπτο άξονα, ενώ όλες οι υπόλοιπες διαθέτουν ανάρτηση πολλαπλών (τεσσάρων) συνδέσμων.

### e-Golf

Δεξιοτίμονο Volkswagen e-Golf στο Ηνωμένο Βασίλειο το 2019.
Εξαίρεση ήταν η ηλεκτρική έκδοση του Golf 7ης γενιάς, γνωστή ως **e-Golf**, όπου αν και αποδίδει 115 ίππους, εντούτοις διαθέτει ανάρτηση πολλαπλών συνδέσμων. Η παραγωγή του e-Golf στο Transparent Factory ξεκίνησε τον Μάρτιο του 2017 και έληξε στις 23 Δεκεμβρίου 2020, ενώ η Volkswagen πούλησε συνολικά 145.561 αυτοκίνητα της ηλεκτρικής έκδοσης της έβδομης γενιάς του Golf. Όπως ανακοίνωσε τότε η εταιρεία, το εργοστάσιο στη Δρέσδη θα αναβαθμιστεί και θα γίνουν οι κατάλληλες εργασίες για να ξεκινήσει στα τέλη Ιανουαρίου του 2021 η παραγωγή του επίσης ηλεκτροκίνητου ID.3 που ήδη παράγεται στο Τσβίκαου της Γερμανίας, όπως και έγινε.

### Διακρίσεις

Για δεύτερη φορά στην ιστορία του μοντέλου, μετά το 1992, το Golf 7ης γενιάς κέρδισε το βραβείο του Ευρωπαϊκού Αυτοκινήτου της Χρονιάς για το 2013. Επίσης, κατά την εισαγωγή του στην Ιαπωνία το 2013, κέρδισε το βραβείο του Αυτοκινήτου της Χρονιάς στη χώρα αυτή και μάλιστα ήταν η πρώτη φορά που ένα ευρωπαϊκό αυτοκίνητο κέρδισε αυτό τον τίτλο στην Ιαπωνία.

### Ανανέωση του 2016

Στις 10 Νοεμβρίου 2016, κατά την τέταρτη επέτειο από την εισαγωγή του στις αγορές, η Volkswagen παρουσίασε μια ελαφρά αισθητική ανανέωση του Golf Mk7, μαζί και με την εισαγωγή νέων κινητήρων και την αύξηση της ισχύος κάποιων άλλων. Η νέα αυτή εκδοχή, αναφέρθηκε τότε ως «New Golf» από την Volkswagen, αν και συχνά αναφερόταν ανεπίσημα ως «Golf Mk7.5» από τον Τύπο αυτοκινήτου.

### Διαστάσεις και βάρος

Δεξιοτίμονο Volkswagen Golf του 2015 στην Αυστραλία.
* Μήκος: 4.255 χιλιοστά
* Πλάτος: 1.791 χιλιοστά
* Ύψος: 1.453 χιλιοστά
* Μεταξόνιο: 2.637 χιλιοστά
* Βάρος: 1.268 κιλά

### Τεχνικά χαρακτηριστικά

**Μοντέλο Καύσιμο Κυβικά Ισχύς σε PS Ροπή σε N·m Επιτάχυνση 0-100 km/h Τελική ταχύτητα** 

**1.2 TSI**  Βενζίνη 1.197 cm³ 85 160 11,9 s 179 km/h

**1.2 TSI**  Βενζίνη 1.197 cm³ 105 175 10,2 s 192 km/h

**1.4 TSI**  Βενζίνη 1.395 cm³ 122 200 9,3 s 203 km/h

**1.4 TSI** Βενζίνη 1.395 cm³ 140 250 8,4 s 212 km/h

**GTI** Βενζίνη 1.984 cm³ 220 350 6,5 s 246 km/h

**GTI Performance** Βενζίνη 1.984 cc 230 350 6,4 s 250 km/h

**R**  Βενζίνη 1.984 cm³ 300 380 4,9 s 250 km/h

**1.6 TDI** Πετρέλαιο 1.598 cm³ 90 230 12,9 s 185 km/h

**1.6 TDI** Πετρέλαιο 1.598 cm³ 105 250 10,7 s 192 km/h

**2.0 TDI**  Πετρέλαιο 1.968 cm³ 110 250 10,5 s 190 km/h

**2.0 TDI**  Πετρέλαιο 1.968 cm³ 150 320 8,6 s 216 km/h

**GTD** Πετρέλαιο 1.968 cm³ 184 380 7,5 s 230 km/h

8η γενιά (MkVIII)
-----------------

Η όγδοη γενιά του Golf παρουσιάστηκε επίσημα στις 24 Οκτωβρίου 2019 στο κεντρικό εργοστάσιο της Volkswagen στο Βόλφσμπουργκ, Γερμανία, όπου και παράγεται, ενώ και η σχετική μονάδα παραγωγής αναβαθμίστηκε με επενδύσεις 3 δισ. ευρώ προκειμένου να το κατασκευάσει. Το μοντέλο μπήκε στη μαζική παραγωγή τον Δεκέμβριο του 2019 και κυκλοφόρησε μέσα στον ίδιο μήνα, αρχικά μόνο στη Γερμανία και στην Αυστρία, ενώ μέσα στο έτος 2020 έφτασε σε όλες τις αγορές διεθνώς. Προσφέρεται αποκλειστικά ως 5-πορτο hatchback και, από τον Σεπτέμβριο του 2020, ως 5-πορτο station wagon, καθώς για πρώτη φορά στην ιστορία του Golf και σε αντίθεση με όλες τις άλλες γενιές του, 3-πορτες εκδόσεις δεν θα υπάρξουν.

Το σαλόνι ενός Volkswagen Golf Life του 2020.
Το Golf 8ης γενιάς βασίζεται στην MQB πλατφόρμα, έχει βάρος 50 κιλά λιγότερο από την 7η γενιά, και έχει πιο πρακτικό, ευρύχωρο και πολυτελέστερο εσωτερικό, με πλήθος από σύγχρονες οθόνες. Προσφέρεται σε τέσσερα επίπεδα εξοπλισμού, τα Golf, Life, Style και R-Line, ενώ τα Trendline, Comfortline και Highline καταργήθηκαν ως ονομασίες. Μεγάλη έμφαση δόθηκε και στην αεροδυναμική, και το Golf 8ης γενιάς έχει αεροδυναμικό συντελεστή Cd μόλις 0,275 σε σύγκριση με το 0,29 της προηγούμενης γενιάς του.

Εκτός από τις συμβατικές εκδόσεις με κινητήρες εσωτερικής καύσης (TDI, TSI), που είναι πιο δυνατοί και οικονομικοί από την 7η γενιά, το σημερινό Golf προσφέρεται και σε αρκετές υβριδικές εκδόσεις. Αντιθέτως, το e-Golf της 7ης γενιάς καταργήθηκε και δεν αναμένεται πλήρως ηλεκτροκίνητη έκδοση, καθώς τον ρόλο της ανέλαβε το αμιγώς ηλεκτροκίνητο Volkswagen ID.3 που εισήχθη στο Σαλόνι της Φρανκφούρτης τον Σεπτέμβριο του 2019.

Ωστόσο, η 9η γενιά του Golf, που αναμένεται το 2028, θα είναι αμιγώς ηλεκτρική και είναι πιθανό να μετονομαστεί σε ID Golf. Σύμφωνα με την εταιρεία, το ID.3 και το Golf δεν αλληλοκαλύπτονται, καθώς υποστηρίζει ότι το ID.3 είναι ο διάδοχος του Golf Plus και έχει δηλώσει ότι το επόμενο Golf θα είναι μικρότερο σε διαστάσεις από το ID.3. Μέσα στο 2024 θα κυκλοφορήσει η ανανεωμένη έκδοση της υπάρχουσας γενιάς.

### Αυτόνομη οδήγηση

Επίσης, το Golf Mk8 φέρει το **Travel Assist**, μια τεχνολογία ενεργητικής υποβοηθούμενης οδήγησης, για πρώτη φορά στη μικρομεσαία κατηγορία C. Η συγκεκριμένη τεχνολογία στρίβει, επιταχύνει και επιβραδύνει το όχημα όταν κινείται σε αυτοκινητόδρομο, με ταχύτητα έως και 210 χιλιόμετρα την ώρα. Πρόκειται για ένα ημι-αυτόνομο σύστημα οδήγησης που χρησιμοποιεί το ενεργό cruise control και το σύστημα διατήρησης λωρίδας κυκλοφορίας, με τον οδηγό να χρειάζεται να κρατάει τουλάχιστον με το ένα χέρι το τιμόνι.

### Διαστάσεις και βάρος

* Μήκος: 4.284 χιλιοστά
* Πλάτος: 1.789 χιλιοστά
* Ύψος: 1.456 χιλιοστά
* Μεταξόνιο: 2.636 χιλιοστά
* Βάρος: 50 κιλά λιγότερο από το Mk7

### Κινητήρες

* 1.0 TSI με 90 και 110 ίππους.
* 1.0 TSI με 110 ίππους. Με ήπιο υβριδικό σύστημα 48V (MHEV).
* 1.4 TSI eHybrid με 204 και 245 (**GTE**) ίππους. Υβριδικό plug-in (PHEV).
* 1.5 TSI με 130 ίππους.
* 1.5 eTSI με 130 ίππους. Με ήπιο υβριδικό σύστημα 48V (MHEV).
* 1.5 TSI με 150 ίππους.
* 1.5 eTSI με 150 ίππους. Με ήπιο υβριδικό σύστημα 48V (MHEV).
* 1.5 TGI με 130 ίππους. Κινητήρας φυσικού αερίου-βενζίνης.
* 2.0 TSI με 245 (**GTI**), 300 (**GTI CLUBSPORT**) και 320 (**R**) ίππους.
* 2.0 TDI με 115, 150 και 200 (**GTD**) ίππους.

Πωλήσεις
--------

| Έτος | Ευρώπη | ΗΠΑ | Καναδάς | Κίνα | Αυστραλία | Βραζιλία |
| --- | --- | --- | --- | --- | --- | --- |
| 1980 |  | 191.166 |  |  |  |  |
| 1981 |  | 159.588 |  |  |  |  |
| 1982 |  | 107.396 |  |  |  |  |
| 1983 |  | 83.222 |  |  |  |  |
| 1984 |  | 83.084 |  |  |  |  |
| 1985 |  | 77.699 |  |  |  |  |
| 1986 |  | 73.891 |  |  |  |  |
| 1987 |  | 45.890 |  |  |  |  |
| 1988 |  | 26.086 |  |  |  |  |
| 1989 |  | 22.246 |  |  |  |  |
| 1990 |  | 17.122 |  |  |  |  |
| 1991 |  | 14.339 |  |  |  |  |
| 1992 |  | 9.359 |  |  |  |  |
| 1993 |  | 4.693 |  |  |  |  |
| 1994 |  | 16.394 |  |  |  |  |
| 1995 |  | 18.429 |  |  |  |  |
| 1996 |  | 24.208 |  |  |  |  |
| 1997 | 500.848 | 20.702 |  |  |  |  |
| 1998 | 672.465 | 25.406 |  |  |  |  |
| 1999 | 703.932 | 23.456 |  |  | 2.807 |  |
| 2000 | 685.029 | 28.124 |  |  | 3.674 |  |
| 2001 | 664.328 | 31.271 |  |  | 5.767 |  |
| 2002 | 596.415 | 40.157 |  |  | 4.809 |  |
| 2003 | 494.832 | 29.342 |  | 15.093 | 6.467 |  |
| 2004 | 585.356 | 24.669 |  | 20.901 | 5.920 |  |
| 2005 | 487.210 | 15.690 |  | 17.154 | 9.311 |  |
| 2006 | 416.507 | 28.699 |  | 13.729 | 9.643 |  |
| 2007 | 435.610 | 41.844 |  | 4.396 | 11.029 |  |
| 2008 | 461.620 | 35.408 |  | 3.576 | 11.632 | 17.265 |
| 2009 | 579.246 | 15.752 |  | 7.218 | 12.141 | 20.959 |
| 2010 | 497.051 | 28.286 |  | 57.517 | 15.425 | 17.731 |
| 2011 | 493.899 | 34.706 |  | 99.542 | 18.682 | 15.515 |
| 2012 | 430.088 | 40,885 | 12.198 | 127.376 | 18.112 | 15.115 |
| 2013 | 462.527 | 30.931 | 11.871 | 101.802 | 17.342 | 13.787 |
| 2014 | 523.729 | 33.675 | 12.045 | 193.047 | 19.178 | 16.107 |
| 2015 | 534.535 | 65.308 | 20.515 | 192.410 | 22.092 | 10.895 |
| 2016 | 491.681 | 61.687 | 19.966 | 178.791 |  | 6.948 |
| 2017 | 482.177 | 68.978 | 24.604 | 150.695 |  | 4.585 |
| 2018 | 445.303 | 42.271 | 21.477 | 139.813 |  | 3.573 |
| 2019 | 410.779 | 37.393 | 19.668 | 105.795 |  | 1.245 |
| 2020 | 285.013 | 25.693 | 13.113 | 91.114 |  | 105 |
| 2021 | 214.069 | 9.253 | 8.587 | 63.203 |  |  |
| 2022 | 177.203 |  |  |  |  |  |

Αναφορές
--------

1. ↑  Five top-selling cars in the world | Auto Express News | News | Auto Express, Auto Express Magazine, May 2010.
2. ↑  Car of the year 1992 - Volkswagen Golf MkIII
3. ↑  Car of the year 2013 - Volkswagen Golf MkVII
4. ↑  Figures for 1974-1987: 4,700,000 3-door models, 2,550,000 5-door models, according to: Oswald, Werner (2001). Deutsche Autos 1945–1990, vol.3. Stuttgart: Motorbuch Verlag. pp. 86–87. ISBN 3-613-02116-1.
5. ↑  VW-Prototypen-Ausstellung: Es kann nicht nur einen geben.
6. ↑  Auto-Bild Heft 24 vom 18. Juni 1999.
7. ↑  Volkswagen Golf - Η ιστορία.
8. ↑  «Volkswagen Golf European sales figures». *carsalesbase.com* (στα Αγγλικά). 31 Ιανουαρίου 2014. Ανακτήθηκε στις 21 Ιανουαρίου 2022.
9. ↑  «Volkswagen Golf US car sales figures». *carsalesbase.com* (στα Αγγλικά). 21 Νοεμβρίου 2015. Ανακτήθηκε στις 21 Ιανουαρίου 2022.
10. ↑  «Volkswagen Golf Sales Figures». *GCBC* (στα Αγγλικά). Ανακτήθηκε στις 21 Ιανουαρίου 2022.
11. ↑  Sales, ModelVolkswagen Car SalesVolkswagen Model (22 Απριλίου 2015). «Volkswagen Golf China auto sales figures». *carsalesbase.com* (στα Αγγλικά). Ανακτήθηκε στις 21 Ιανουαρίου 2022.
12. 1 2  Australia 2000: Holden Commodore enjoys 5th year in a row at #1, BestSellingCarsBlog, January 24, 1999. Retrieved 2 November 2020
13. 1 2  Australia 2002: Commodore in command, breaks monthly record, BestSellingCarsBlog, January 4, 2003. Retrieved 2 November 2020
14. 1 2  Australia 2004: Commodore undisputed leader, BestSellingCarsBlog, January 3, 2005. Retrieved 2 November 2020
15. 1 2  Australia 2006: Commodore limits fall thanks to new gen, Falcon down to #3!, BestSellingCarsBlog, January 2, 2007. Retrieved 2 November 2020
16. 1 2  Australia 2008: Corolla ahead until July, Commodore saved by Sportwagon version, Toyota Hilux #1 twice, BestSellingCarsBlog, January 9, 2009. Retrieved 2 November 2020
17. ↑  «Carros mais vendidos do Brasil em 2008». *AUTOO*. Ανακτήθηκε στις 12 Μαρτίου 2021.
18. 1 2  Australia Full Year 2010: Commodore #1 for 15th year in a row, BestSellingCarsBlog, January 9, 2011. Retrieved 25 November 2020
19. ↑  «Carros mais vendidos do Brasil em 2009». *AUTOO*. Ανακτήθηκε στις 12 Μαρτίου 2021.
20. ↑  «Carros mais vendidos do Brasil em 2010». *AUTOO*. Ανακτήθηκε στις 12 Μαρτίου 2021.
21. ↑  «volkswagen reports 35.1 percent increase in 2012 u.s. sales». *media.vw.com*.
22. 1 2  Australia Full Year 2012: Mazda3 leads again in record market, no local model on podium for the first time since 1930s!, BestSellingCarsBlog, January 5, 2013. Retrieved 25 October 2020
23. ↑  «Carros mais vendidos do Brasil em 2011». *AUTOO*. Ανακτήθηκε στις 12 Μαρτίου 2021.
24. 1 2  «volkswagen reports december 2013 and year-end results». *media.vw.com*.
25. ↑  «Carros mais vendidos do Brasil em 2012». *AUTOO*. Ανακτήθηκε στις 12 Μαρτίου 2021.
26. ↑  Australia Full Year 2013: Toyota Corolla finally tops record market, BestSellingCarsBlog, January 16, 2014. Retrieved 22 October 2020
27. ↑  «Carros mais vendidos do Brasil em 2013». *AUTOO*. Ανακτήθηκε στις 12 Μαρτίου 2021.
28. 1 2  «volkswagen of america reports december sales and 2015 year-end results». *media.vw.com*.
29. ↑  «Carros mais vendidos do Brasil em 2014». *AUTOO*. Ανακτήθηκε στις 12 Μαρτίου 2021.
30. ↑  «Carros mais vendidos do Brasil em 2015». *AUTOO*. Ανακτήθηκε στις 12 Μαρτίου 2021.
31. 1 2  «VOLKSWAGEN OF AMERICA REPORTS DECEMBER AND 2017 YEAR-END SALES RESULTS». *media.vw.com*.
32. ↑  «Carros mais vendidos do Brasil em 2016». *AUTOO*. Ανακτήθηκε στις 12 Μαρτίου 2021.
33. ↑  «Carros mais vendidos do Brasil em 2017». *AUTOO*. Ανακτήθηκε στις 12 Μαρτίου 2021.
34. 1 2  «VOLKSWAGEN OF AMERICA REPORTS DECEMBER AND 2019 YEAR-END SALES RESULTS». *media.vw.com*.
35. ↑  «Carros mais vendidos do Brasil em 2018». *AUTOO*. Ανακτήθηκε στις 12 Μαρτίου 2021.
36. ↑  «Carros mais vendidos do Brasil em 2019». *AUTOO*. Ανακτήθηκε στις 12 Μαρτίου 2021.
37. ↑
38. ↑  «Carros mais vendidos do Brasil em 2020». *AUTOO* (στα Πορτογαλικά). 1 Ιανουαρίου 2016. Ανακτήθηκε στις 12 Ιανουαρίου 2021.

Βιβλιογραφία
------------

* Oswald, Werner (2001). Deutsche Autos 1945–1990, vol.3. Stuttgart: Motorbuch Verlag. pp. 72–137. ISBN 3-613-02116-1.
* Kittler, Eberhard (2001). Deutsche Autos seit 1990, vol.5 (in German). Stuttgart: Motorbuch Verlag. pp. 266–313. ISBN 3-613-02128-5.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Volkswagen Golf** |

* Αρχειοθετήθηκε 2019-03-20 στο Wayback Machine.
* Η επίσημη Ελληνική ιστοσελίδα του Volkswagen Golf Αρχειοθετήθηκε 2020-06-18 στο Wayback Machine.
* Η επίσημη Ελληνική ιστοσελίδα του Volkswagen e-Golf Αρχειοθετήθηκε 2020-03-31 στο Wayback Machine.
* Ελληνική λέσχη φίλων του Volkswagen Golf
* Hellenic Volkswagen Club
* Volkswagen Golf - Η ιστορία

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| π • σ • ε
Μοντέλα της Volkswagen |
| --- |
|  |
| Επιβατικά | 
* up!
* Polo
* Golf
* Golf Plus
* Jetta
* ID.3
* ID.4
* Passat
* Arteon
* Phideon
* Scirocco
* Touran
* Sharan
* T6 (Multivan, Caravelle)
* T-Cross
* T-Roc
* Taigo
* Tiguan
* Touareg
 |
|  |
| Επαγγελματικά | 
* Amarok
* Caddy
* Crafter
* T6 (Transporter)
 |
|  |
| Παλαιότερα | 
* Beetle (Σκαθάρι)
* Type 3l
* Type 4
* Karmann Ghia Type 14
* Karmann Ghia Type 34
* Type 82
* Type 147
* Type 166
* Type 181
* Corrado
* Derby
* Iltis
* K70
* L80
* Fox
* Lupo
* LT
* Santana
* Taro
* T1
* T2
* T3
* T4
* T5
* VW-Porsche 914
* CC
* Eos
* New Beetle
* Beetle (2011)
* Phaeton
* Routan
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85055811
* GND: 4157906-9
* BNF: cb119644721 (data)
* NKC: ph117159

 |

 |